Аддзел адукацыі Маладзечанскага райвыканкама

Сцэнарый адкрытага ўроку

па працоўным навучанні

ў 3 класе

“Выразанне разеткавай выцінанкі”

Настаўнік пачатковых класаў

ДУА “Радашковіцкая школа-інтэрнат

для дзяцей-сірот і дзяцей,

якія засталіся без апекі бацькоў”

Кісляк Таццяна Аляксандраўна

Маладзечна

2012

**Тэма:** Выразанне разеткавай выцінанкі.

**Мэта:** пазнаёміць навучэнцаў з беларускім мастацтвам выцінанкі, матэрыяламі і тэхналогіяй выраба, сфарміраваць першапачатковае ўяўленне аб сіметрыі, працягваць фарміраваць навыкі складання паперы, навучыць выразаць сіметрычныя вырабы, замацоўваць правілы бяспекі працы ў час работы з нажніцамі; актывізаваць вучэбна- пазнавальную і вучэбна-прцоўную дзейнасць вучняў на ўсіх этапах уроку шляхам ацэнкі і самаацэнкі; развіваць творчасць школьнікаў.

**Абсталяванне:** вучэбныя дапаможнікі для 3 класа, сшыткі самаацэнкі вучняў 3 класа па працоўным навучанні, белая папера, нажніцы, прыклады, выразаных з белай паперы,сняжынак, прымацаваных да дошкі.

**Ход урока:**

**1.Арганізацыйны момант.**

Дзеці: Звініць званок,звініць званок,

Пачынаецца ўрок.

Настаўнік: Павярніцеся, усміхніцеся

І ціхенька садзіцеся.

-Урок пачынаецца! Мне вельмі хочацца, каб цудоўнае зімовае надвор’е, невялічкі марозік, лёгкія сняжынкі стварылі для нас выдатную атмасферу творчасці. У мяне настрой цудоўны, а ў вас, мае паважаныя вучні?

Давайце адзначым свой настрой, адкрыйце свае сшыткі самаацэнкі. Запішам з вамі тэму “Выцінанка”, паставім дату нашага ўроку і смайлікам пакажам свой настрой.

* Як вы бачыце, сёння мы прадоўжым тэму “Выцінанка”. Увага на экран! **Прагляд прэзентацыі.**
* Давайце ўспомнім, што такое выцінанка?

Вучань: Выцінанка (выразанка, выстрыганка)—карункавы узор,выразаны з белай або каляровай паперы, від дэкаратыўна-прыкладнога мастацтва.На ўсёй тэрыторыі Беларусі распаўсюджаны вырабы з паперы, якую складвалі ў некалькі столак, а затым у ёй праразалі адтуліны, якія і ўтваралі ўзор.

Настаўнік:

* Малайчынка. А зараз скажыце, з якімі відамі выразання выцінанкі вы пазнаёміліся на папярэдніх уроках? (сіметрычная, рапортная)

Настаўнік:

* Вам спадабалася самым прыдумваць і выразаць розныя узоры? А хацелі б і сягодня прадоўжыць гэты цікавы занятак?

*Адказы вучняў.*

**ІІ. Актуалізацыя ведаў і матывацыя**

Настаўнік:

* Сёння я пазнаёмлю вас з яшчэ адным відам выразання выцінанкі: выразанне разеткавай выцінанкі. Як вы разумееце слова разеткавая? Давайце запішам з вамі ў сшытак. Разеткавая выцінанка — гэта замкнутая выцінанка, у якой усе восі сіметрыі перасякаюцца ў цэнтры. Каб было больш зразумела я вам скажу, што так звычайна выразаюць сняжынкі. Хто з вас ўжо спрабаваў выразаць сняжынкі? Малайцы, я думаю вы зможаце сёння паказаць сапраўдны майстар-клас па выразанні такой выцінанкі!

Перад тым як прыступіць да работы давайце паглядзім, ці ў парадку наша рабочае месца? Настаўнік звяртаецца да вучня.

Вучань:

-У нашай майстэрні ёсць усё, што неабходна для работы: белая папера, нажніцы, аловак.

Настаўнік:

* Але пры рабоце з інструментамі трэба прытрымлівацца правіл тэхнікі бяспекі. Раскажыце, як трэба правільна карыстацца нажніцамі.

Вучні называюць правілы тэхнікі бяспекі:

1.Выкарыстоўвай нажніцы толькі па прызначэнню: для рэзання паперы.

2.Трымай нажніцы вастрыём ад сябе.

3.Перадавай нажніцы самкнутымі і кольцамі наперад.

4.Выразаючы, паварочвай паперу, а не нажніцы.

Настаўнік: Ну вось мы і падрыхтаваліся да працы. Як вы думаеце, якія узоры мы будзем выразаць?

-Не ведаеце? І я не ведаю пакуль. Але вось я атрымала прыгожы канверт. Давайце пачытаем пісьмо.

Чытае вучань:

“ Прывітанне, мае дарагія дзеткі. Да вас звяртаецца Чараўніца-Зіма. Я ведаю, што вы заўсёды чакаеце мяне. Любіце зімовыя гульні і забавы. А прыходжу я да вас з першым снегам. Сягодня я для вас падрыхтавала заданне. Спачатку вы павінны адгадаць загадку. Калі вы адгадаеце яе, то адразу здагадаецеся, якія узоры я вельмі люблю”.

Загадка

Што за зорачкі сквазныя

На хусцінцы, рукаве,

Усе сквазныя, выразныя,

А вазьмеш - вада ў руцэ?

Адказы дзяцей.

Настаўнік: Зараз праверым, ці правільна вы адказалі?

Настаўнік уключае музыку, адчыняюцца дзверы, ў клас заходзіць група дзяўчынак у касцюмах і выконваюць танец “Сняжынкі” . Вучні выказваюць падзяку выступаючым.

Настаўнік:

* Малайцы дзеці, вы правільна знайшлі адказ на загадку. А зараз паглядзіце на дошку. На дошцы прымацаваны гатовыя сняжынкі з паперы.

- Гэтыя прыгожыя сняжынкі для вас падрыхтавалі дзеці з гуртка “Чароўная папера”. Вы бачыце, што сняжынкі ўяўляюць сабой вельмі прыгожыя ўзоры, не падобныя адзін на другі. Вось такія ўзоры мы паспрабуем выразаць у тэхніцы выцінанка, каб адказаць на пісьмо і адправіць іх Зіме.

-Ну што, паспрабуем?

**Аналіз узора**:

-Давайце падумаем, якія этапы работы трэба выканаць, каб атрымаць разеткавую выцінанку і такую сняжынку.

Дзеці выказваюць свае думкі. Настаўнік акцэнтуе ўвагу дзяцей на тым, што разеткавая - значыць вакол цэнтра.

У ходзе абмеркавання ствараеццаплан работы:

1.Складаем ліст паперы(А4) па дыяганалі, адразаем лішнюю палоску. Атрымалі квадрат, складзены па дыяганалі у трохвугольнік.

2. Трохвугольнік складаем яшчэ 3 разы кожны раз папалам.

3. Адразаем вугалок, які выступае. Атрымалі трохвугольнік, складзены 3разы з цэнтрам-востры вугал.

4. Наносім алоўкам узор.

5. Выразаем узор.

6. Развернем складзены вугал. Глядзім , што атрымалася.

Настаўнік паэтапна дэманструе выкананне работы, вучні паўтараюць следам за ім.

* Як вы думаеце, чаму сняжынка атрымалася шасціпрамянёвая?

Выказванні дзяцей:

- Таму што мы склалі ліст паперы ўдвая, а затым яшчэ тры разы. Успомнім табліцу множання: 2х3=6. Атрымаўся ліст паперы складзены 6 разоў.

Настаўнік:

- Вось бачыце і тут матэматыка! Аказваецца, яна таксама мае адносіны да прыгажосці! І я прапаную, каб мы з вамі не гублялі прыгажосці крыху адпачыць.

**Фізкультхвілінка пад рытмічную музыку.**

Раз, два, тры, чатыры, пяць.

Выйшаў пальчык пагуляць,

А за ім браты- блізняткі:

Жыць не могуць без зарадкі.

Пальчыкі-свавольнікі,

Як малыя школьнікі,

Скачуць, бегаюць, штурхаюцца,

У кулачку сваім хаваюцца,

Важна шпацыруюць,

Покуль не пачуюць:

-Годзе, пальчыкі, гуляць,

Трэба зноў нам працаваць.

Настаўнік:

- Ці запомнілі вы план па якому мы будзем выразаць разеткавую выцінанку, ці сняжынку? На дошцы запісаны план, яшчэ раз давайце прагледзім яго.

- Вернемся да сшыткаў самаацэнкі і на “ступеньках майстэрства” пакажыце значком “+” ці “- “ як вы зразумелі план работы выразання.

**Выкананне работы па плану.**

Настаўнік:

-Помніце: паспяшыш- людзей насмяшыш. А цяпер бяром у рукі ліст паперы і пачынаем працаваць. Памятайце аб правілах карыстання нажніцамі.

Дзеці складаюць паперу, наносяць узор, выразаюць.

Настаўнік:

- Як вы думаеце, прыгожыя ў вас атрымаліся сняжынкі? Вам яны падабаюцца? І мне таксама. А цяпер вы самастойна выражаце яшчэ адну сняжынку па ўзору, які прыдумаеце самі.

**ІІІ. Самастойная работа.**

Гучыць прыемная музыка на зімовую тэматыку.

Настаўнік:

- Разгледзьце свае сняжынкі на парце. Як вы думаеце, якія сняжынкі мы пашлём Чараўніцы-Зіме? Чаму?

Праводзіцца абмеркаванне створаных узораў, выпраўляюцца памылкі.

**ІV.Ацэнка і самаацэнка працы**.

Для ацэнкі і самаацэнкі сваёй працы настаўнік прапануе кожнаму вучню раскласці сняжынкі на парце ў два рады.


- Цяпер, выберыце сняжынкі, якія вам вельмі спадабаюцца, вы лічыце, што вынік вашай працы на высокім узроўні і палажыце іх у першы радок.

- А тыя сняжынкі, якімі вы не зусім задаволены, палажыце ніжэй, у другі радок.

Настаўнік назірае за вучнямі, вядзе гутарку аб тым, чаму некаторыя сняжынкі трапілі ў другі радок.

Настаўнік:

* Цяпер сваю работу вы пазначыце ў сшытках самаацэнкі. Абвядзіце кружочкам, на якой ступені вы знаходзіцеся на лесвіцы самастойнасці, творчасці і задаволенасці.

Дзеці ацэньваюць сваю працу на ўроку. Абводзяць кружочкам сваю ступеньку.

Самастойнасць

Творчасць

Задаволенасць

**V.Вынік урока, рэфлексія.**

Настаўнік праводзіць міні-апытванне.

-Як называецца тэхніка выразання з паперы?

-Як называецца від выцінанкі з якой мы сягодня працавалі?

-Ці захочаце вы выразаць сняжынкі самастойна ў вольны час?

-З якім настроем вы заканчваеце ўрок?

Пакажыце свой настрой і адносіны да ўрока ў сшытку самаацэнкі.



Мой настрой

-А зараз збяром самыя прыгожыя сняжынкі і пакладзём іх у канверт для Чараўніцы-Зімы.

- Дзякуй за працу!